Diari Oficial de la Generalitat Valenciana


Sumari del DOGV 4747, del 06-05-2004 (2004/4270)

ORDRE de 22 d'abril de 2004, de la Conselleria de Territori i Habitatge, per la qual es convoquen subvencions destinades a la realització de treballs de millora, conservació, restauració i posada en valor d'arbres monumentals o singulars.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4747

Data del DOGV
:   06-05-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/4270


Data del document
:   22-04-2004

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * suport econòmic
    * protecció del paisatge
    * arbre

ORDRE de 22 d'abril de 2004, de la Conselleria de Territori i Habitatge, per la qual es convoquen subvencions destinades a la realització de treballs de millora, conservació, restauració i posada en valor d'arbres monumentals o singulars. [2004/E4270]
  
La Comunitat Valenciana posseeix un elevat conjunt d'arbres que per les seues dimensions, edat o elevat valor cultural, destaquen sobre la resta dels exemplars de les seues respectives espècies, ja siga en hàbitats naturals o sota condicions de cultiu o enjardinament. És desig generalitzat de la societat valenciana dotar els esmentats arbres d'un adequat grau de protecció, que assegure la seua transmissió a les generacions futures; no obstant això, molts d'aquests exemplars necessiten treballs de conservació, restauració o millora, i si és el cas de posada en valor per a facilitar el desenvolupament d'usos compatibles (visites, usos educatius, utilització com a arbres elit de producció de llavor, etc.). Aquests treballs excedeixen sovint les possibilitats econòmiques dels seus propietaris, ja siguen aquests persones físiques o jurídiques, de naturalesa pública o privada. Resulta raonable, en conseqüència, habilitar mecanismes adequats per a coordinar, en la mesura que es puga, l'abans esmentat desig social de protecció dels exemplars, amb l'obtenció d'ajudes econòmiques que asseguren els treballs necessaris citats.
  
Per a atendre els fins citats anteriorment, es proposa l'establiment d'una línia regular d'ajudes a propietaris d'arbres monumentals; aquesta línia es troba ja prevista amb el codi T484200 en la Llei de Pressupostos de la Generalitat Valenciana per a l'exercici 2004. Els fons corresponents s'adscriuen al programa 442.30 Conservació del Medi Natural, gestionats per la Direcció General de Gestió del Medi Natural, de la Conselleria de Territori i Habitatge. Davant la convocatòria durant 2004, s'ha previst que els fons es concentren especialment en la conservació dels exemplars més excel·lents, tant per la seua talla com per les necessitats de tractaments de conservació.
  
Per raó d'això, i de conformitat amb el que disposa l'article 35 de la Llei 5/1983, de 30 de desembre, de Govern Valencià, i en l'article 47.3 del Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Primer
  
Establir un règim de subvencions destinades a facilitar treballs de millora, conservació, restauració i posada en valor d'arbres monumentals. Aquest règim s'estableix a càrrec de la línia T4843000 (capítol VII), de la secció 14 (conselleria de Territori i Habitatge), servei 03 (Direcció General de Gestió del Medi Natural), programa 442.30 (Conservació del Medi Natural). La dotació anual serà la que figure en la corresponent llei de pressupostos. En cada exercici pressupostari, es publicaran els imports màxims d'aquestes ajudes, com també la dotació de les línies que les financen.
  
La dotació prevista per a l'exercici 2004 és de 20.000 euros.
  
Segon
  
Aprovar les bases per les quals es regirà la present convocatòria i que figuren com a annexos a aquesta ordre.
  
Tercer
  
En tot allò no regulat en aquesta ordre, s'estarà al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
Disposicions transitòries
  
Primera
  
El termini de presentació de les sol·licituds per a l'exercici 2004 és de dos mesos, comptadors des de l'endemà de la publicació en el Diari Oficial de la Generalitat Valenciana.
  
Segona
  
Fins a l'existència de regulació del règim de protecció d'arbres monumentals de la Comunitat Valenciana i l'aprovació d'un catàleg unificat d'aquests, es consideraran com a monumentals o singulars els exemplars que figuren en els llibres que han editat les tres diputacions provincials, i que queden específicament indicats en les bases de la convocatòria.
  
Disposicions finals
  
Primera
  
Per al desenvolupament i execució del que disposa la present ordre, es faculta el director general de Gestió del Medi Natural per a dictar les resolucions necessàries per a la seua aplicació.
  
Segona
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra la present ordre, que posa fi a la via administrativa, es pot interposar recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana. La interposició del mencionat recurs requerirà comunicació prèvia a la Conselleria de Territori i Habitatge.
  
Tot això de conformitat amb el que preveuen els articles 57 i 58 de la Llei reguladora de la jurisdicció contenciosa administrativa i en l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 22 d'abril de 2004
  
El conseller de Territori i Habitatge,
  
RAFAEL BLASCO CASTANY
  
ANNEX I
  
Bases per les quals es regula la convocatòria de subvencions destinades a la realització de treballs de millora, conservació, restauració i posada en valor d'arbres monumentals o singulars.
  
Primera. Beneficiaris
  
1. Podran ser beneficiaris d'aquestes subvencions aquelles persones jurídiques de dret públic o privat, i les físiques majors d'edat que, estant al corrent del pagament de les seues obligacions fiscals i tributàries, siguen propietaris dels terrenys on s'ubiquen arbres amb les característiques incloses en la base segona d'aquesta convocatòria.
  
2. En el cas de propietaris proindivís dels terrenys, la petició d'ajuda haurà d'estar subscrita per tots aquests; podran optar per centralitzar el pagament en un únic compte, el titular del qual siga un o més dels copropietaris, s'adjuntarà en aquest cas a la documentació per a optar a l'ajuda, una acceptació formal d'aquesta opció, subscrita per tots ells.
  
Segona. Arbres objecte de l'activitat
  
1. Les activitats previstes en aquesta ordre hauran d'aplicar-se a arbres que, estiguen ubicats en alguna de les tres províncies de la Comunitat Valenciana, i figuren en qualssevol dels tres llibres sobre arbres monumentals o singulars respectivament publicats per les 3 diputacions provincials, que figuren en l'annex I a aquesta ordre.
  
Tercera. Objecte i actuacions que s'han de realitzar
  
1. Les subvencions es destinaran a finançar fins a un 80% els costos d'inversions que s'han de realitzar, en els arbres que complisquen les condicions de la clàusula segona, amb el màxim d'ajuda concedible per sol·licitant que s'estableix en la base cinquena d'aquesta convocatòria. Les inversions hauran de referir-se a una o més de les següents activitats, conforme al que establisca el projecte tècnic que s'indica en la clàusula 5.4:
  
a. Accions que impliquen una afectació directa a l'arbre, que hauran de ser realitzades per professionals especialitzats:
  
- Modificació o millora física permanent o de llarga duració de l'arbre, com podes de conservació, cauterització o farcit de ferides o altres accions de cirurgia arbòria.
  
- Instal·lació de tensors, suports permanents o altres elements necessaris per a assegurar que el tronc o grans branques no resulten esgallades, o per a assegurar la pervivència davant de l'efecte de factors meteorològics.
  
- Tractaments fitosanitaris excepcionals o d'alta intensitat, en especial si comporten activitats de cirurgia arbòria o podes associades, per als quals no es preveja una posterior repetició regular a curt termini.
  
- Eliminació física d'obstacles, murs, fonamentacions, asfaltats, edificacions, ruïnes o altres elements que impedeixen l'adequat desenvolupament dels arbres, bé siga en la part aèria o en la radicular.
  
- Airejat de sòls, com també tractaments fitosanitaris dels sistemes radiculars que obliguen a la realització i posterior farcit de rases, millores de drenatge del subsòl o pràctiques equivalents.
  
b. Accions perifèriques, que normalment es realitzen sense contacte directe amb l'arbre, i que poden ser realitzades per personal no especialitzat en conservació d'arbres:
  
- Instal·lació de tancaments perimetrals, tanques i altres formes de protecció d'accés.
  
- Realització de murs de maçoneria, dics de fusta o altres paraments realitzats preferentment amb materials d'alta naturalitat, per a evitar el descalçament d'exemplars o de les seues arrels en enclavaments de talús, vora de bancal o altres amb alt pendent.
  
- Neteges perimetrals de sotabosc, realització de rases per a evitar transmissió de focs de subsòl, o altres mesures adequades per a reduir els riscos d'afectació severa o mort dels exemplars per la fàcil transmissió d'incendis des d'enclavaments perifèrics. La construcció, la reparació o la instal·lació de depòsits d'aigua com a mesura complementària per a aquests fins només serà financiable si la finalitat fonamental de dites estructures és assegurar la ràpida extinció de focs que amenacen l'exemplar.
  
- Adequació ecoeducativa o divulgativa perimetral dels arbres, bé siga per a exemplars aïllats, o per a la creació de sendes educatives en entorns d'alta concentració d'arbres monumentals; el finançament podrà comprendre en aquest cas la creació i instal·lació de panells explicatius.
  
2. a. En el cas de concessió de l'ajuda, i sempre que s'haja demanat específicament en la sol·licitud, podrà retornar-se al beneficiari una part dels costos d'elaboració del projecte de l'activitat elaborat per professional competent ?base 5.4 d'aquesta convocatòria- al qual haja pagat el propietari per a eixos fins, amb les següents condicions:
  
a.1 L'ajuda per aquest concepte no haurà de superar el 20% de la quantitat total que es concedisca al sol·licitant; en qualsevol cas, no podrà superar els 400 euros. No podran concedir-se ajudes, l'única o principal acció prevista de les quals siga necessàriament la redacció de projectes.
  
a.2 No podrà pagar-se per aquest concepte més del 80% de la quantitat pagada pel sol·licitant de l'ajuda al professional que realitza l'informe.
  
a.3 La sol·licitud de subvenció haurà d'incloure una còpia o duplicat de la factura, que acredite el treball realitzat pel professional al sol·licitant de la subvenció, com també el seu cost efectiu.
  
b. El propietari, sempre que acredite posseir la titulació adequada per a elaborar el projecte tècnic abans esmentat, podrà ser destinatari directe de l'ajuda per a la seua redacció, amb els mateixos límits establerts en l'apartat a precedent, subapartats a.1 i a.2.
  
3. a. Els treballs podran ser objecte d'execució sense encàrrec a tercers en el cas assenyalat en l'apartat 1.b d'aquesta mateixa clàusula. A l'efecte, seran d'aplicació les regles de justificació de despeses i mòduls de costos indicats en l'article 10.2.b), c) i d) de l'annex I a l'Ordre de 29 de novembre de 2001, de la Conselleria de Medi Ambient, per la qual s'estableix un règim d'ajudes destinades a la protecció, conservació i millora d'espais forestals de la Comunitat Valenciana (DOGV núm. 4.146, de 12 de desembre de 2001, pàgines 26.168 i 26.169). Els costos màxims admissibles d'activitat pròpia són els que figuren en l'annex V de la present ordre.
  
Quarta. Àmbit d'aplicació
  
L'àmbit d'aplicació serà el de la Comunitat Valenciana. Els sol·licitants no podran demanar ajudes, a càrrec d'aquesta convocatòria, per a la conservació d'arbres que posseïsquen fora del territori valencià.
  
Cinquena. Quantia de les ajudes
  
No podran superar la quantitat de 2.000 euros per cada petició. Cada sol·licitant podrà presentar una única petició, si bé aquesta podrà abraçar més d'un arbre, sempre que cadascun d'aquests complisca la condició de la clàusula segona d'aquestes bases reguladores.
  
Sisena. Sol·licituds i documentació
  
1. Les sol·licituds es formalitzaran en instància emplenada com cal, segons model que figura com a annex IV de la present ordre, i seran dirigides al director general de Gestió del Medi Natural.
  
2. Els interessats presentaran les sol·licituds en el Registre General de la Conselleria de Territori i Habitatge, situat al carrer de Francesc Cubells número 7, o en els serveis territorials d'aquesta a:
  
- Alacant, carrer de Churruca, 29.
  
- Castelló, carrer de Germans Bou, 47.
  
- València, carrer de Gregorio Gea, 27.
  
O a qualssevol altres de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació d'instàncies serà de l'1 al 30 de novembre, ambdós inclosos, de l'any anterior per al qual se sol·licita l'ajuda.
  
4. L'admissió a tràmit d'una sol·licitud de subvenció no generarà cap compromís de concessió d'aquella.
  
5. La documentació que han de presentar els interessats, juntament amb la instància, per a sol·licitar les ajudes serà la següent:
  
5.1 Documentació acreditativa de la identitat del sol·licitant i de la voluntat de presentar la sol·licitud
  
Per a persona física:
  
- Fotocòpia del DNI o de document equivalent (permís de conduir, o full del passaport on figuren les dades identificadores). En cas de propietat proindivís, haurà d'aportar-se tal documentació per a cadascun dels propietaris.
  
- En cas de propietat proindivís, escrit firmat per tots els propietaris, on accepten presentar la sol·licitud i, si és el cas, designen a un o diversos per a accions concretes (p. ex., per al cobrament, per a la representació de la totalitat de propietaris en el tràmit de la subvenció o en la inspecció de l'arbre).
  
Per a persona jurídica:
  
- Còpia compulsada d'estatuts de l'entitat, o escriptura de constitució, o qualsevol altre document admés en dret que acredita la personalitat jurídica.
  
- Certificat de l'acta on conste l'acord per a sol·licitar l'ajuda i el nomenament de representant de l'entitat a l'hora d'efectuar la gestió.
  
5.2 Documentació acreditativa de la propietat de la finca o immoble on se situa l'arbre (el propietari o propietaris hauran de figurar com a tals en els corresponents registres oficials):
  
- Nota simple del registre de la propietat.
  
- Certificat cadastral.
  
5.3 Documentació relativa a la identificació i característiques de l'arbre:
  
- Fotografia completa (una o més) de l'exemplar, amb una persona o objecte de referència de talla coneguda (dada que s'ha d'incloure en la documentació que s'aporte)
  
- Dades sobre l'altura total, diàmetre màxim de la copa, perímetre del tronc a 1,30 m sobre el sòl; en el cas que es posseïren dades prou fiables (citant en aquest cas la font documental o aportant la seua fotocòpia), edat coneguda o presumida.
  
- Localització en plànol topogràfic a escala 1:50.000 o de major precisió (el projecte de l'activitat indicat en la clàusula següent, haurà d'aportar a més la ubicació exacta presa amb GPS).
  
5.4 Projecte d'activitat, subscrit per professional competent; ha d'incloure un adequat dendrològic, que continga una valoració de l'estat morfofisiològic, ontològic, biomecànic i patològic de l'exemplar; el projecte ha de ratificar amb claredat la ubicació i dades de l'arbre. Igualment inclourà el pressupost de les accions que s'han d'executar, convenientment detallat i justificat, i el cronograma o termini de les actuacions.
  
6. Certificats acreditatius d'estar al dia en el pagament d'obligacions fiscals i de la Seguretat Social, segons el que preveu l'Ordre de 7 de gener de 1991, de la Conselleria d'Economia i Hisenda (DOGV núm. 1.477, de 05.02.1991), expedits pels organismes competents; es presentaran segons el que preveu l'annex II d'aquesta ordre. Dins del termini de presentació d'instàncies s'aportarà almenys còpia del justificant d'haver sol·licitat l'expedició dels certificats necessaris, segons s'explica en l'article 12.b de la citada ordre.
  
7. Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, segons model que figura com a annex V de la present ordre.
  
Setena. Valoració i tràmit
  
1. Les sol·licituds rebudes seran sotmeses a estudi pel servei territorial de la província en què s'ubique l'exemplar o exemplars d'arbres. El dit servei, i si és el cas el de Conservació de la Biodiversitat i el de Prevenció d'Incendis i Sanitat Forestal, podran realitzar totes les inspeccions que estimen necessàries, i requerir dels interessats si és el cas l'esmena d'errors detectats, en la forma i terminis previstos per la legislació de procediment administratiu. Durant el procés, podrà requerir-se dels professionals que hagen realitzat els projectes, com també dels propietaris o entitats encarregades per aquests per a la conservació, que aclarisquen o aporten documentació addicional sobre qualsevol extrem tècnic necessari per al correcte judici de les peticions rebudes.
  
2. Els serveis territorials elevaran a la Direcció General de Gestió del Medi Natural els expedients relatius a les ajudes, podran requerir-se per la dita direcció l'elaboració d'informes addicionals al Servei de Conservació de la Biodiversitat o al de Prevenció d'Incendis i Sanitat Forestal.
  
3. La valoració dels expedients es realitzarà per una comissió avaluadora presidida pel cap de l'àrea de Gestió Forestal i Conservació Mediambiental, i formada per:
  
- Els caps de servei de Conservació de la Biodiversitat i de Prevenció d'Incendis i Sanitat Forestal; aquests podran delegar en tècnics dels seus respectius serveis.
  
- Un tècnic de cadascun dels tres serveis territorials, nomenats pels respectius directors territorials.
  
- Un representant de la Secretaria General Administrativa.
  
4. La comissió podrà invitar a les deliberacions, amb veu però sense vot, a experts en l'estudi o conservació d'arbres monumentals d'entitats terceres o centres d'investigació.
  
5. Per a la concessió de l'ajuda es tindran en compte els següents criteris de valoració:
  
a. Sobre els exemplars:
  
- L'edat coneguda o presumible, com també les dimensions (altura, diàmetre de copa, perímetre del tronc a 1,30 m sobre el sòl) respecte a l'espècie.
  
- L'origen de les espècies, es dóna més prioritat a les de caràcter autòcton.
  
- L'entorn, tenen prioritat els arbres que estiguen integrats en el medi natural, agroforestal o rural.
  
b. Sobre la necessitat o urgència de l'actuació:
  
- La prioritat de l'actuació sol·licitada, dóna preferència a les que han d'abordar-se amb caràcter urgent per a garantir la continuïtat dels exemplars.
  
c. Sobre el projecte:
  
- La possibilitat de realització del projecte en termes de temps i cost, dins dels límits establerts per aquesta convocatòria.
  
- L'absència d'altres fonts de finançament per al mateix projecte.
  
- L'economia en els costos d'execució.
  
6. La comissió establirà, tant per a les sol·licituds que es proposa acceptar com per a les que s'hagen de denegar, una relació prioritzada de concessió d'acord amb la valoració abordada.
  
7. Una vegada formalitzats els actes de tramitació corresponents, el cap de l'Àrea de Recursos Forestals i Conservació Ambiental, elevarà al director general de Gestió del Medi Natural la proposta definitiva de resolució, on constaran almenys les següents dades:
  
- Per a les peticions denegades, raons de la denegació.
  
- Per a les peticions aprovades, ressenya de la ubicació, pressupostos aprovats per a l'activitat subvencionada i percentatge de la subvenció.
  
8. La resolució definitiva serà publicada en el Diari Oficial de la Generalitat Valenciana.
  
9. La sol·licitud es considerarà desestimada si la seua resolució no es produeix en el termini de sis mesos, des de la finalització del termini de presentació d'instàncies.
  
10. Els beneficiaris de les subvencions podran renunciar expressament a aquestes en el termini de deu dies, a partir del dia següent al de la publicació de la resolució de concessió. En aquest cas, podrà resoldre's amb caràcter urgent la concessió de la subvenció per al mateix any de la convocatòria, per a la següent o següents peticions seguint la relació prioritzada indicada en l'apartat 6 d'aquesta mateixa clàusula.
  
11. Cada Direcció Territorial de la Conselleria de Territori i Habitatge designarà un o més tècnics encarregats del seguiment i certificat dels treballs, davant dels quals els adjudicataris de les ajudes podran formular les qüestions relatives al desenvolupament de l'activitat subvencionada.
  
12. L'execució dels projectes de 2004 haurà de finalitzar en el mes d'octubre, i aquesta constituirà la data límit perquè es presenten els resultats i justificants de l'activitat.
  
Vuitena. Obligacions dels beneficiaris després de l'emissió de la resolució de concessió de l'ajuda
  
Els beneficiaris de les subvencions hauran de:
  
1. Acreditar, en el termini màxim de vint dies, comptadors a partir del següent al de la publicació de la resolució de la concessió de les ajudes, que es troben al corrent o exempts de les obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21.06.1996).
  
Estan exonerats d'aquesta obligació els casos previstos en l'article 3 de la dita ordre, s'haurà de fer constar que les ajudes ací establides no corresponen a l'excepció de l'apartat 3 del dit article, encara que s'empren en fins semblants.
  
2. Quan es realitzen pagaments en exercicis posteriors al de la concessió, l'acreditació previnguda en el paràgraf anterior haurà de realitzar-se referida, a més, al moment de l'expedició de les primeres ordres o propostes de pagament que tinguen lloc en els exercicis posteriors següents.
  
3. Trobar-se en la situació que legitima la seua concessió.
  
4. Complir amb els requisits i condicions que comporta la concessió o gaudi de l'ajuda.
  
5. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
6. Comunicar, en qualsevol moment de la vigència de l'expedient, altres ajudes públiques sol·licitades o concedides per al mateix projecte.
  
7. Citar la Conselleria de Territori i Habitatge de la Generalitat Valenciana com a entitat finançadora de l'activitat, quan es done coneixement del seu desenvolupament o resultats als mitjans de comunicació, com també en publicacions o mitjans audiovisuals.
  
8. No tenir deutes pendents amb la Generalitat Valenciana.
  
Novena. Entrega de resultats i procediment de pagament
  
1. A la finalització dels treballs, els adjudicataris de les subvencions hauran de:
  
a) Presentar els justificants econòmics de l'activitat.
  
b) Sol·licitar, del tècnic designat per la direcció territorial per a la inspecció de l'activitat, la visita per a elaborar el corresponent certificat.
  
2. Només són acceptables com a justificants econòmics dels pagaments a tercers els originals o còpies de factures en regla, que acrediten que l'adjudicatari ha realitzat el pagament a aquestes empreses o professionals en exercici lliure de la seua professió, pel desenvolupament de les activitats previstes en el projecte presentat en sol·licitar l'ajuda. No podran acceptar-se per a certificat formes de substitució de factures, com rebuts o albarans. Les factures hauran d'haver-se emés al titular, i que figure en aquestes el seu corresponent NIF.
  
3. Les factures hauran de presentar-se en original per a procedir al seu segellat per la direcció territorial, directament o a través de les oficines comarcals. En cap cas pot ser objecte de subvenció l'IVA recuperable pel beneficiari.
  
4. a. La despesa de mà d'obra fixa o assalariada del perceptor de la subvenció, s'acreditarà documentalment mitjançant nòmina o factura firmada pels treballadors, on conste el NIF d'aquests.
  
b. Es considera despesa de mà d'obra pròpia el treball realitzat pel titular de la subvenció i les persones majors d'edat o de la unitat familiar en edat laboral que estan inclosos en la seua cartilla de la Seguretat Social o d'autònoms. S'aportarà com a justificant per al cobrament una declaració jurada del beneficiari de la subvenció, on consten les despeses justificades per aquest concepte; la declaració seguirà el model indicat en l'article 10.2.c de l'Ordre de 29 de novembre de 2001, de la Conselleria de Medi Ambient, per la qual s'estableix un règim d'ajudes destinades a la protecció, conservació i millora dels espais forestals de la Comunitat Valenciana (DOGV núm. 4.146, de 12 de desembre de 2001).
  
5. Per al cas d'ús de maquinària pròpia, indicada en l'annex III s'aportarà igualment declaració jurada, segons model de l'article 10.2.d de la citada Ordre de 29 de novembre de 2001, acompanyat de fotocòpia compulsada del rebut de pagament de l'impost de circulació referit a l'últim període impositiu, o en cas de no estar subjecte al dit impost, còpia cotejada de document acreditatiu de la propietat.
  
6. Una vegada practicada la inspecció dels treballs, la direcció territorial elevarà a la Direcció General de Gestió del Medi Natural el pertinent certificat tècnic i els justificants econòmics, a fi de proposar i tramitar els pagaments que procedisquen en cada cas.
  
Desena. Reintegrament de quantitats
  
1. Segons estableix l'article 47.9 del Text Refós de la Llei d'Hisenda Pública de la Generalitat Valenciana, procedirà el reintegrament de les quantitats percebudes i l'exigència de l'interés de demora des del pagament de l'ajuda en els següents casos:
  
a) Incompliment de l'obligació de justificació.
  
b) Obtenir la subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris amb motiu de la concessió de la subvenció.
  
2. Igualment, en el cas que l'import de la subvenció, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que s'ha de desenvolupar, procedirà el reintegrament de l'excés obtingut sobre el cost de l'activitat desenvolupada, quan la subvenció principal siga de la Generalitat Valenciana.
  
ANNEX I
  
Textos editats per institucions oficials on figuren arbres tècnicament considerats com a singulars a les tres províncies valencianes:
  
- Gual Ortí, J.J., 2000, Arbres i arbredes singulars de les comarques de Castelló, Diputació de Castelló.
  
- Moya, B., 1995, Arbres i arbredes monumentals i singulars de la província de València, Diputació de València. Generalitat Valenciana.
  
- Ruíz Limiñana, J.B., 2003, Arbres monumentals de la província d'Alacant, Diputació d'Alacant.
  
 ANNEX II
  
Documentació acreditativa d'estar al corrent en les obligacions tributàries i davant de la Seguretat Social, d'acord amb el que preveu l'Ordre de 7 de gener de 1991, de la Conselleria d'Economia i Hisenda
  
Tipus de documents que s'han d'aportar:
  
A. Obligacions tributàries
  
Certificat original o còpia compulsada dels següents documents acreditatius:
  
A.1 Per als que estan obligats a tributar
  
A.1.1 IVA
  
- Declaració anual de l'últim exercici (model 390)
  
- Declaració dels trimestres transcorreguts entre el dit exercici i la data de la sol·licitud de la subvenció (model 300)
  
A.1.2 IRPF
  
- Declaració o resum anual de l'últim exercici (model 100)
  
- Retencions a compte del període transcorregut entre el dit exercici i la data de la sol·licitud de la subvenció (model 130)
  
A.1.3 Declaració d'ingressos i pagaments de l'últim exercici (model 347)
  
A.1.4 Impost d'activitats econòmiques de l'últim exercici
  
A.2 En cas de no estar obligada al pagament de part o la totalitat d'aquests impostos, la persona interessada ha d'aportar el certificat negatiu corresponent, expedit per l'Agència Tributària.
  
B. Obligacions davant de la Seguretat Social
  
B.1 Certificat original expedit per la Tresoreria Territorial de la Seguretat Social, o còpia compulsada pel dit organisme, acreditatiu de règim d'afiliació i alta en la Seguretat Social i d'estar, si és el cas, al dia en el pagament de les corresponents quotes.
  
B.2 La persona que no estiga adscrita a la Seguretat Social o que estiga exempta o no obligada a pagaments de quotes, ha d'aportar obligatòriament el document acreditatiu de tals condicions, expedit per la Tresoreria Territorial o delegació ministerial corresponent.
  
NOTA: No són vàlids originals o còpies de nòmines. L'Ordre de 30 de maig de 1996 considera exclusivament com a vàlids els documents que s'expedeixen directament per les tresoreries territorials.
  
ANNEX III
  
Costos màxims admissibles per a l'ús de mitjans propis
  
UD Descripció e
  
Jornada (8 h) Mà d'obra pròpia o assalariada 62,60
  
h Tractor de rodes 51/70 CV 22,09
  
h Tractor de rodes 71/100 CV 23,03
  
h Tractor de rodes 101/130 CV 25,99
  
h Tractor eruga 51/70 CV 24,17
  
h Tractor eruga 71/100 CV 30,86
  
h Tractor eruga 101/130 CV 35,08
  
h Remolc lleuger càrrega màxima 750 kg 0,60
  
h Remolc basculant capacitat 6 Tm 1,86
  
h Estelladora o embaladora 3,41
  
h Motoserra 1,87
  
h Motodesbrossadora 1,87
  
h Aclotadora 3,56
  
h Podadora 5,13